**Michael Dal Colle** (s. 20. kesäkuuta 1996 Richmond Hill, Ontario, Kanada) on kanadalainen jääkiekkoilija, joka pelaa Saksan DEL-liigan Iserlohn Roostersissa. Hän on pelipaikaltaan vasen laitahyökkääjä, mutta Dal Colle osaa pelata myös keskellä. Hän on pelannut urallaan aiemmin NHL-seura New York Islandersissa yhteensä 112 runkosarjaottelua tehopistein 8+13=21 ja neljä pudotuspeliottelua ilman tehopisteitä. Seura varasi Dal Collen ensimmäisellä kierroksella koko NHL:n varaustilaisuuden 2014 viidentenä pelaajana.

Ura
---

### Seuraura

#### Juniorivuodet

Dal Collen kasvattajaseura on Vaughan Kings. Hänet palkittiin OHF Peewee AAA:n parhaana hyökkääjänä vuonna 2009. Kausina 2010–2011 Dal Colle toimi Kingsin kapteenina U15- ja U16-joukkueissa. Kaudella 2011–2012 hän pelasi myös OJHL-junioriliigan St. Michael's Buzzersissa ja The Hill Academy Varsityn high school -joukkueessa.

Oshawa Generals varasi Dal Collen OHL:n varaustilaisuuden seitsemäntenä pelaajana vuonna 2012. Hän siirtyi joukkueeseen kaudeksi 2012–2013. Dal Colle teki siellä tulokaskaudellaan 63 runkosarjaottelussa tehot 15+33=48 ja yhdeksässä pudotuspeliottelussa tehot 2+3=5. Hänet valittiin kauden päätteeksi OHL:n tulokkaiden ensimmäiseen tähdistökentälliseen. Kaudella 2013–2014 Dal Colle voitti Generalsin sisäisen piste- ja syöttöpörssin tehoilla 39+56=95, joilla hän jakoi koko OHL:n pistepörssin viidennen sijan Barrie Coltsin Andreas Athanasioun kanssa. Dal Colle oli joukkueen paras pistemies ja syöttäjä myös pudotuspeleissä tehoilla 8+12=20. Dal Colle valittiin kauden päätteeksi liigan toiseen tähdistökentälliseen. Hän pelasi kauden aikana myös CHL Top Prospects Gamessa.

New York Islanders varasi Dal Collen koko NHL:n varaustilaisuuden viidentenä pelaajana kesällä 2014. Saman vuoden syyskuussa hän teki kolmivuotisen tulokassopimuksen joukkueen kanssa. Dal Colle palasi kaudeksi 2014–2015 kuitenkin vielä Oshawa Generalsin OHL-joukkueeseen, jonka varakapteeniksi hän nousi. Dal Colle ylsi joukkueen sisäisen piste-, maali- ja syöttöpörssin voittoon tehoilla 42+51=93. Hän jakoi OHL:n maalipörssin yhdeksännen sijan Saginaw Spiritin Dylan Sadowyn kanssa. Pudotuspeleissä Dal Colle oli tehoilla 8+23=31 Generalsin paras syöttäjä ja hän jakoi koko liigan pistepörssin toisen sijan joukkuetoverinsa Cole Casselsin kanssa edellään vain Erie Ottersin Connor McDavid. Hän sai syöttöpisteen kolmen ottelusarjan; ratkaisevien neljännesvälierä-, välierä- ja finaaliotteluiden voittomaaleihin. Viidennessä finaaliottelussa 15. toukokuuta 2015 Erie Ottersia vastaan Dal Colle sai kakkossyöttöpisteen Michael McCarronin ylivoimamaaliin, joka jäi Generalsin 6-2-voittoon päättyneen ottelun voittomaaliksi ja se ratkaisi joukkueelle J. Ross Robertson Cupin. Hänet valittiin liigan kolmanteen tähdistökentälliseen. Memorial Cup-turnauksessa Dal Colle jakoi Generalsin sisäisen pistepörssin voiton Tobias Lindbergin kanssa tehoilla 2+3=5. Turnaus päättyi joukkueen voittoon ja Dal Colle valittiin turnauksen tähdistökentälliseen.

Myös kauden 2015–2016 Dal Colle aloitti Oshawa Generalsin OHL-joukkueen vahvuudessa. Hän nousi joukkueen kapteeniksi. Dal Colle johti 16 syöttöpisteellään joukkueen sisäistä syöttöpörssiä Anthony Cirellin kanssa, kunnes Generals kauppasi Dal Collen vuodenvaihteessa Kingston Frontenacsiin vaihdossa hyökkääjä Robbie Burtiin sekä kesän 2017 toisen, kesän 2018 kolmannen, kesän 2019 toisen ja kesän 2022 kolmannen kierroksen varausvuoroihin. Frontecasissa hän oli tehoilla 27+28=55 joukkueen toiseksi paras maalintekijä Spencer Watsonin jälkeen ja Dal Colle jakoi sisäisen pistepörssin kolmannen sijan Juho Lammikon kanssa, vaikka hän pelasi joukkueessa vain 30 ottelua. Pudotuspeleissä Dal Colle oli Frontenacsin paras pistemies tehoilla 6+12=18 ja hän jakoi myös joukkueen sisäisen tehotilaston voiton Warren Foegelen kanssa lukemalla +9. Viidennessä neljännesvälieräottelussa 1. huhtikuuta 2016 Dal Colle teki entistä seuraansa Oshawa Generalsia vastaan neljä syöttöpistettä, kun Frontenacs voitti ottelun lukemin 6–0 ja eteni puolivälieriin otteluvoitoin 4–1.

#### Ammattilaisura

Dal Collen OHL-kauden päätyttyä huhtikuussa 2016 hän siirtyi AHL-joukkue Bridgeport Sound Tigersin vahvuuteen. Dal Colle pelasi siellä kolme runkosarjaottelua ilman tehopisteitä ja kolme pudotuspeliottelua tehden yhden syöttöpisteen. Toukokuussa Islanders kutsui hänet NHL-joukkueensa harjoitusvahvuuteen loukkaantumisten varalta kesken pudotuspelien. Dal Colle ei kuitenkaan tehnyt vielä NHL-debyyttiään.

Kauden 2016–2017 Dal Colle pelasi kokonaan Bridgeport Sound Tigersin AHL-joukkueessa, jossa hänen varsinainen tulokaskautensa toi 75 runkosarjaottelussa tehot 15+26=41. Myös kauden 2017–2018 Dal Colle aloitti siellä, mutta hän debytoi myös Islandersin NHL-joukkueessa, jossa Dal Colle pelasi neljä runkosarjaottelua ilman tehopisteitä. Hän teki NHL-debyyttinsä 13. tammikuuta 2018 vieraissa New York Rangersia vastaan. Dal Colle sai ottelussa jääaikaa 13.33 minuuttia, josta ylivoimalla 1.51 minuuttia. Hänelle merkittiin teholukema +1. Kaudesta 2018–2019 Dal Colle pelasi reilu puolet farmissa, jossa hän teki piste per peli -tahdilla 34 ottelussa 34 tehopistettä. Dal Colle pelasi kauden aikana AHL:n tähdistöottelussa. Hän pelasi NHL:ssä 28 runkosarjaottelua tehopistein 3+4=7 ja yhden pudotuspeliottelun ilman tehopisteitä. Dal Colle teki NHL-uransa avausmaalin 17. tammikuuta 2019 New Jersey Devilsia vastaan. Hänen osumansa jäi Islandersin 4–1-voittoon päättyneen ottelun voittomaaliksi. Dal Colle valittiin ottelun kakkostähdeksi.

Elokuussa 2019 Dal Colle teki New York Islandersin kanssa kaksivuotisen ja yksisuuntaisen jatkosopimuksen, joka tuo hänelle NHL:n puolella 700 000 dollaria kaudessa. Kausi 2019–2020 oli Dal Collelle ensimmäinen kokonainen NHL:ssä ja hän pelasi 53 runkosarjaottelua tehopistein 4+6=10 ja kolme pudotuspeliottelua ilman tehopisteitä. Koronaviruspandemian lyhentämällä kaudella 2020–2021 Dal Colle pelasi 26 runkosarjaottelua tehopistein 1+3=4. Hänen kautensa jäi kuitenkin rikkonaiseksi loukkaantumisten vuoksi.

Syyskuussa 2021 Dal Colle teki Islandersin kanssa vuoden mittaisen, yksisuuntaisen ja 750 000 dollarin arvoisen jatkosopimuksen. Lokakuussa seura kuitenkin asetti hänet siirtolistalle. Koska mikään toinen NHL-seura ei napannut Dal Collea vuorokauden kuluessa, Islanders lähetti hänet AHL-joukkue Bridgeport Islandersiin. Joulukuussa 2021 seura nosti Dal Collen varamiesten ns. taksiryhmään, josta Islanders nosti hänet kauden 2021–2022 ainoaan NHL-otteluunsa muutamaa päivää myöhemmin.

Dal Colle teki syyskuussa 2022 ammattilaistryout-sopimuksen NHL-seura Ottawa Senatorsin kanssa. Harjoitusleirin päätteeksi lokakuussa hän ei kuitenkaan saanut jatkosopimusta. Pari viikkoa myöhemmin Dal Colle siirtyi loppukauden 2022–2023 kattavalla sopimuksella SM-liigajoukkue Turun Palloseuraan. Hänen kautensa päättyi loukkaantumisen vuoksi helmikuussa 2023.

Kaudeksi 2023–2024 Dal Colle siirtyi vuoden mittaisella sopimuksella Saksan DEL-liigan Iserlohn Roostersiin.

### Maajoukkueura

Dal Colle pelasi alle 18-vuotiaiden Ivan Hlinkan muistoturnauksessa vuonna 2013, jolloin hän voitti kultaa. Dal Colle edusti myös Canada Ontarion joukkuetta World U-17 Hockey Challengessa vuonna 2013.

Muuta
-----

Dal Collella on vanhemmat sisarukset Jonluca ja Daniela. Heistä Daniela pelasi jääkiekkoa hyökkääjänä Niagaran yliopistojoukkueessa vuosina 2009–2012. Sisaruksilla on isänsä Gusin puolelta italialaiset sukujuuret, sillä heidän isovanhempansa Bruno ja Gilda muuttivat Veronasta Kanadaan. Äitinsä Wendyn puolelta heillä on irlantilaiset sukujuuret.

Dal Colle harrasti lapsena myös jalkapalloa.

Tilastot
--------

|   |   | Runkosarja |   | Pudotuspelit |   | Palkinnot |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   |
| 2011–2012 | St. Michael's Buzzers | OJHL | 4 | 0 | 0 | 0 | 4 | 1 | 0 | 0 | 0 | 0 |
| 2012–2013 | Oshawa Generals | OHL | 63 | 15 | 33 | 48 | 18 | 9 | 2 | 3 | 5 | 6 |
| 2013–2014 | Oshawa Generals | OHL | 67 | 39 | 56 | 95 | 34 | 12 | 8 | 12 | 20 | 0 | Kakkostähdistö |
| 2014–2015 | Oshawa Generals | OHL | 56 | 42 | 51 | 93 | 18 | 16 | 7 | 18 | 25 | 2 |
|  | Oshawa Generals | M-Cup | – | – | – | – | – | 4 | 2 | 3 | 5 | 0 | Ykköstähdistö |
| 2015–2016 | Oshawa Generals | OHL | 30 | 8 | 17 | 25 | 10 | – | – | – | – | – |
|  | Kingston Frontenacs | OHL | 30 | 27 | 28 | 55 | 16 | 9 | 6 | 12 | 18 | 2 |
|  | Bridgeport Sound Tigers | AHL | 3 | 0 | 0 | 0 | 0 | 3 | 0 | 1 | 1 | 0 |
| 2016–2017 | Bridgeport Sound Tigers | AHL | 75 | 15 | 26 | 41 | 37 | – | – | – | – | – |
| 2017–2018 | New York Islanders | NHL | 4 | 0 | 0 | 0 | 0 | – | – | – | – | – |
|  | Bridgeport Sound Tigers | AHL | 60 | 7 | 17 | 24 | 26 | – | – | – | – | – |
| 2018–2019 | New York Islanders | NHL | 28 | 3 | 4 | 7 | 2 | 1 | 0 | 0 | 0 | 0 |
|  | Bridgeport Sound Tigers | AHL | 34 | 18 | 16 | 34 | 20 | – | – | – | – | – |
| 2019–2020 | New York Islanders | NHL | 53 | 4 | 6 | 10 | 12 | 3 | 0 | 0 | 0 | 0 |
| 2020–2021 | New York Islanders | NHL | 26 | 1 | 3 | 4 | 4 | – | – | – | – | – |
| 2021–2022 | New York Islanders | NHL | 1 | 0 | 0 | 0 | 0 | – | – | – | – | – |
|  | Bridgeport Islanders | AHL | 39 | 9 | 13 | 22 | 8 | 6 | 2 | 1 | 3 | 0 |
| 2022–2023 | TPS | SM-liiga | 36 | 4 | 15 | 19 | 14 | – | – | – | – | – |
| 5 kautta | yhteensä | NHL | 112 | 8 | 13 | 21 | 18 | 4 | 0 | 0 | 0 | 0 |
| 5 kautta | yhteensä | AHL | 211 | 49 | 72 | 121 | 91 | 9 | 2 | 2 | 4 | 0 |
| 1 kausi | yhteensä | SM-liiga | 36 | 4 | 15 | 19 | 14 | – | – | – | – | – |

Lähteet
-------

CommonsCommons
Wikimedia Commonsissa on kuvia tai muita tiedostoja aiheesta **Michael Dal Colle**.
* Michael Dal Colle The Internet Hockey Databasessa (englanniksi)
* Michael Dal Colle Eurohockey-sivustolla (englanniksi)
* Michael Dal Colle *Elite Prospects*. Everysport Media Group AB.  (englanniksi)

### Viitteet

1. ↑  Stahurski, Michael: NY Islanders: Michael Dal Colle finds a new home for the 2023-24 season *eyesonisles.com*.  27.7.2023. FanSided, Inc. Viitattu 28.7.2023. (englanniksi)
2. ↑  Ralph, Christopher: NHL Draft War Room: Michael Dal Colle *thehockeywriters.com*.  24.2.2014. The Hockey Writers. Viitattu 7.10.2014. (englanniksi)
3. ↑  Michael Dal Colle The Internet Hockey Databasessa (englanniksi)
4. 1 2 3 4 5 6 7 8 9  Michael Dal Colle *Elite Prospects*. Everysport Media Group AB.  (englanniksi)
5. ↑  Top Pick Michael Dal Colle Commits to Gens *ontariohockeyleague.com*.  24.7.2012. The Canadian Hockey League. Viitattu 7.10.2014. (englanniksi)
6. ↑  Elite Prospects - OHL Stats 2013-2014 *eliteprospects.com*. Everysport Media Group AB. Viitattu 18.10.2022. (englanniksi)
7. ↑  Elite Prospects - Oshawa Generals *eliteprospects.com*. Everysport Media Group AB. Viitattu 18.10.2022. (englanniksi)
8. ↑  2014 BMO CHL/NHL Top Prospects Game Rosters *chl.ca*.  13.12.2013. Toronto, ON:  The Canadian Hockey League. Viitattu 18.10.2022. (englanniksi)
9. ↑  Dal Colle Agrees to Terms on Entry-Level Contract *nhl.com/islanders*.  29.9.2014. New York Islanders. Viitattu 7.10.2014. (englanniksi)
10. ↑  Elite Prospects - OHL Stats 2014-2015 *eliteprospects.com*. Everysport Media Group AB. Viitattu 18.10.2022. (englanniksi)
11. ↑  Elite Prospects - OHL Stats 2014-2015 *eliteprospects.com*. Everysport Media Group AB. Viitattu 18.10.2022. (englanniksi)
12. ↑  Ontario Hockey League *ontariohockeyleague.com*.  3.4.2015. The Canadian Hockey League. Viitattu 18.10.2022. (englanniksi)
13. ↑  Ontario Hockey League *ontariohockeyleague.com*.  3.5.2015. The Canadian Hockey League. Viitattu 18.10.2022. (englanniksi)
14. ↑  Ontario Hockey League *ontariohockeyleague.com*.  15.5.2015. The Canadian Hockey League. Viitattu 18.10.2022. (englanniksi)
15. ↑  Elite Prospects - Oshawa Generals *eliteprospects.com*. Everysport Media Group AB. Viitattu 18.10.2022. (englanniksi)
16. ↑  FRONTS ACQUIRE DAL COLLE FROM GENS FOR BURT AND PICKS *kingstonfrontenacs.com*.  1.1.2016. Kingston:  Kingston Frontenacs. Viitattu 1.1.2016. (englanniksi)
17. ↑  Elite Prospects - Kingston Frontenacs *eliteprospects.com*. Everysport Media Group AB. Viitattu 18.10.2022. (englanniksi)
18. ↑  Ontario Hockey League *ontariohockeyleague.com*.  15.5.2015. The Canadian Hockey League. Viitattu 18.10.2022. (englanniksi)
19. ↑  DAL COLLE’S AHL DEBUT *kingstonfrontenacs.com*.  15.4.2016. Kingston:  Kingston Frontenacs. Viitattu 18.10.2022. (englanniksi)
20. 1 2 3  Michael Dal Colle Stats, Profile, Bio, Analysis and More *sportsforecaster.com*. Vox Media, LLC. Viitattu 18.10.2022. (englanniksi)
21. ↑  Saraceni, Dan: Black Aces Assemble: Islanders to recall seven from Bridgeport, including Dal Colle, Mayfield *lighthousehockey.com*.  29.4.2016. Vox Media, LLC. Viitattu 18.10.2022. (englanniksi)
22. ↑  New York Islanders - New York Rangers - January 13th, 2018 *NHL.com*.  13.1.2018. National Hockey League. Viitattu 18.10.2022. (englanniksi)
23. ↑  New Jersey Devils - New York Islanders - January 17th, 2019 *NHL.com*.  17.1.2019. National Hockey League. Viitattu 18.10.2022. (englanniksi)
24. ↑  Dal Colle Agrees To Two-Year Contract *nhl.com/islanders*.  19.8.2019. New York Islanders. Viitattu 18.10.2022. (englanniksi)
25. ↑  CapFriendly Twitterissä *twitter.com*.  12.10.2021. CapFriendly Inc. Viitattu 28.7.2023. (englanniksi)
26. ↑  Senators signing forwards Brassard, Dal Colle to professional tryouts *sportsnet.ca*.  15.9.2022. Rogers Media Inc. Viitattu 18.10.2022. (englanniksi)
27. ↑  Michael Dal Colle: Released from PTO *cbssports.com*.  1.10.2022. CBS Interactive Inc. Viitattu 28.7.2023. (englanniksi)
28. ↑  Hurmerinta, Eero: Kai Kantola palaa KalPaan − "Kaitsu tuntee talon tavat" *Jatkoaika.com*.  17.10.2022. Jatkoaika r.y. Viitattu 18.10.2022.
29. ↑  Kiviniemi, Konsta: TPS:n pelaaja-arviot 2022–23: Juhlakausi oli myös tilastollisesti mustavalkoinen *Jatkoaika.com*.  25.4.2023. Jatkoaika r.y. Viitattu 30.4.2023.
30. ↑  Ehemaliger Top-Fünf-Pick Michael Dal Colle wechselt nach Iserlohn *iserlohn-roosters.de*.  27.7.2023. Iserlohn Roosters GmbH & Co. KG. Viitattu 28.7.2023. (saksaksi)
31. ↑  Daniela Dal Colle *Elite Prospects*. Everysport Media Group AB.  (englanniksi)
32. 1 2  Kandrach, Sasha: Family First for Dal Colle *nhl.com/islanders*.  9.7.2020. New York Islanders. Viitattu 18.10.2022. (englanniksi)